नाइजीरिया की राजधानी में बम विस्फोट, 30 मरे  
नव वर्ष की पूर्व संध्या पर सैन्य बैरकों के पास स्थित एक बाजार में हुए बम विस्फोट में कम से कम 30 लोगों की मौत हो गई है।
नव वर्ष की पूर्व संध्या पर सैन्य बैरकों के पास स्थित एक बाजार में हुए बम विस्फोट में कम से कम 30 लोगों की मौत हो गई है जबकि अनेक लोग घायल हो गए।  नए साल की पूर्वसंध्या पर अनेक लोग यहां जश्न मनाने के लिए इकट्ठा हुए थे।  नागरिक रक्षा कोर के प्रमुख राबी साइदू ने कहा कि बम विस्फोट उस स्थान पर हुआ जहां लोग मैमी बाजार में खान-पान कर रहे थे।  नाइजीरियाई टेलीविजन प्राधिकरण के मुताबिक हादसे में मरने वालों की संख्या 30 बतायी जबकि एक स्थानीय समाचारपत्र के संवाददाता ने बताया कि उन्होंने कुछ लोगों को बेहोशी की सी हालत में सेना के ट्रकों में ले जाते देखा लेकिन इसकी पुष्टि नहीं हो सकी कि वे जिंदा थे या उनकी मौत हो गई थी।  चैनल ने विस्फोट में घायलों की संख्या नहीं बताई लेकिन स्थानीय पुलिस के एक प्रवक्ता ने कहा कि केवल चार लोगों की मौत हुई है और 13 अन्य घायल हुए हैं।